CELEX: 32022D1201
Language: lt
Date: 1657584000000
Title: Europos Parlamento ir Tarybos sprendimas (ES) 2022/1201 2022 m. liepos 12 d. dėl išskirtinės makrofinansinės pagalbos teikimo Ukrainai

2022 7 13   
               
               
                  LT
               
               
                  Europos Sąjungos oficialusis leidinys
               
               
                  L 186/1
               
            
         EUROPOS PARLAMENTO IR TARYBOS SPRENDIMAS (ES) 2022/1201
         2022 m. liepos 12 d.
         dėl išskirtinės makrofinansinės pagalbos teikimo Ukrainai
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 212 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     Sąjungos ir Ukrainos asociacijos susitarimas (2), įskaitant nuostatas dėl išsamios ir visapusiškos laisvosios prekybos erdvės, įsigaliojo 2017 m. rugsėjo 1 d. Atsižvelgiant į tai, kad 2022 m. birželio 23 d. Europos Vadovų Taryba pripažino Ukrainos europinę perspektyvą ir nusprendė suteikti šalies kandidatės statusą Ukrainai, turėtų būti laikoma, kad Ukraina gali gauti Sąjungos makrofinansinę pagalbą;
                  
               
                     (2)
                  
                  
                     2014 m. pavasarį Ukraina ėmėsi įgyvendinti plataus užmojo reformų programą, kuria siekiama stabilizuoti jos ekonomiką ir gerinti jos piliečių pragyvenimo lygį. Kova su korupcija, taip pat konstitucijos, rinkimų ir teismų reformos yra vieni svarbiausių darbotvarkės prioritetų. Tų reformų įgyvendinimas buvo remiamas pagal šešias iš eilės įvykdytas makrofinansinės pagalbos programas, pagal kurias Ukraina gavo iš viso 6,2 mlrd. EUR vertės pagalbos paskolų forma. Paskutinė skubi makrofinansinė pagalba, kuri didėjant įtampai prie sienos su Rusija buvo suteikta pagal Europos Parlamento ir Tarybos sprendimą (ES) 2022/313 (3), Ukrainai suteikta 1,2 mlrd. EUR paskolų forma ir išmokėta dviem dalimis po 600 mln. EUR 2022 m. kovo ir gegužės mėn.;
                  
               
                     (3)
                  
                  
                     dėl nuo 2022 m. vasario 24 d. besitęsiančio Rusijos neišprovokuoto ir nepateisinamo agresijos karo prieš Ukrainą, Ukraina prarado galimybę patekti į rinką ir smarkiai sumažėjo viešosios pajamos, o viešosios išlaidos humanitarinei padėčiai gerinti ir valstybės paslaugų tęstinumui palaikyti gerokai išaugo. Esant tokiai labai neapibrėžtai ir nepastoviai padėčiai, tiksliausi Tarptautinio valiutos fondo (toliau – TVF) pateikti Ukrainos finansavimo poreikių įverčiai rodo, kad 2022 m. susidarys nepaprastai didelis, maždaug 39 mlrd. JAV dolerių, finansavimo trūkumas; maždaug pusę šio trūkumo būtų galima padengti, jeigu būtų išmokėta visa iki šiol pažadėta tarptautinė parama. Sąjungos skubiai teikiama makrofinansinė pagalba Ukrainai pagal šį sprendimą – pirmas visos išskirtinės iki 9 mlrd. EUR vertės makrofinansinės pagalbos įgyvendinimo etapas – dabartinėmis ypatingomis aplinkybėmis laikoma tinkamu trumpalaikiu atsaku į neatidėliotinus skubiausius Ukrainos finansavimo poreikius ir į didelę riziką šalies makrofinansiniam stabilumui. Sąjungos makrofinansinė pagalba turi padėti stabilizuoti Ukrainos makrofinansinę padėtį ir sustiprinti šalies atsparumą, taip prisidedant prie Ukrainos valstybės skolos tvarumo ir jos gebėjimo galiausiai įvykdyti savo finansinius įsipareigojimus;
                  
               
                     (4)
                  
                  
                     Sąjungos makrofinansinės pagalbos suma pagal šį sprendimą, taip pat atsižvelgiant į planuojamą visą išskirtinę makrofinansinę pagalbą, nustatoma remiantis Ukrainos likusių išorės finansavimo poreikių kiekybiniu įvertinimu, atliktu bendradarbiaujant su TVF ir kitomis tarptautinėmis finansų įstaigomis, ir atsižvelgiant į Ukrainos pajėgumą finansuotis iš savo išteklių. Ją nustatant taip pat atsižvelgiama į numatomus finansinius dvišalių ir daugiašalių paramos teikėjų įnašus, poreikį užtikrinti sąžiningą Sąjungos ir kitų paramos teikėjų dalijimąsi našta, taip pat į Ukrainoje jau įgyvendinamas kitas Sąjungos išorės finansavimo priemones ir į pridėtinę bendro Sąjungos dalyvavimo vertę. Turėtų būti pripažintas Ukrainos valdžios institucijų ryžtas glaudžiai bendradarbiauti su TVF rengiant ir įgyvendinant trumpalaikes skubias priemones ir jų ketinimą dirbti su TVF rengiant tinkamą ekonominę programą, kai bus palankios sąlygos. Sąjungos makrofinansinės pagalbos tikslas turėtų būti išlaikyti makrofinansinį stabilumą ir atsparumą karo aplinkybėmis. Komisija turėtų užtikrinti, kad Sąjungos makrofinansinė pagalba teisiškai ir iš esmės atitiktų įvairiose išorės veiksmų srityse patvirtintų priemonių ir kitos susijusios Sąjungos politikos pagrindinius principus bei tikslus;
                  
               
                     (5)
                  
                  
                     Sąjungos makrofinansinė pagalba turėtų padėti Sąjungai vykdyti išorės politiką dėl Ukrainos. Komisija ir Europos išorės veiksmų tarnyba turėtų glaudžiai bendradarbiauti visą makrofinansinės pagalbos operacijos vykdymo laikotarpį, siekdamos koordinuoti Sąjungos išorės politiką ir užtikrinti jos nuoseklumą;
                  
               
                     (6)
                  
                  
                     išankstinė Sąjungos makrofinansinės pagalbos teikimo sąlyga turėtų būti ta, kad Ukraina paisytų veiksmingų demokratinių mechanizmų, įskaitant daugiapartinę parlamentinę sistemą, užtikrintų teisinės valstybės principo taikymą ir pagarbą žmogaus teisėms. Tebesitęsiantis karas ir ypač dabartinė karo padėtis, neturėtų pažeisti tų principų, nepaisant to, kad įgaliojimai yra sutelkti vykdomosios valdžios rankose;
                  
               
                     (7)
                  
                  
                     siekdama užtikrinti, kad su Sąjungos išskirtine makrofinansine pagalba susiję finansiniai Sąjungos interesai būtų apsaugoti veiksmingai, Ukraina turėtų imtis tinkamų priemonių, susijusių su sukčiavimo, korupcijos ir kitų su ta pagalba siejamų pažeidimų prevencija ir kova su jais. Be to, pagal Europos Parlamento ir Tarybos reglamento (ES, Euratomas) 2018/1046 (4) (toliau – Finansinis reglamentas) 129 ir 220 straipsnius turėtų būti parengtos susitarimo dėl paskolos nuostatos, pagal kurias Komisija atliktų patikrinimus, Audito Rūmai – auditus, o Europos prokuratūra naudotųsi savo kompetencija;
                  
               
                     (8)
                  
                  
                     pagal šį sprendimą numatyta Sąjungos makrofinansinė pagalba, teikiama pirmu planuojamos visos išskirtinės makrofinansinės pagalbos Ukrainai įgyvendinimo etapu, turėtų būti susieta su griežtais atskaitomybės reikalavimais, kurie turi būti nustatyti susitarimo memorandume. Tais griežtais atskaitomybės reikalavimais dabartinėmis karo aplinkybėmis turėtų būti siekiama užtikrinti, kad lėšos naudojamos veiksmingu, skaidriu ir atskaitingu būdu. Būsimos makrofinansinės pagalbos operacijos bus susietos su politikos sąlygomis, kuriomis turėtų būti siekiama nedelsiant sustiprinti Ukrainos atsparumą ir jos ilgesnio laikotarpio skolos tvarumą, taip sumažinant riziką, susijusią su dar neįvykdytų ir būsimų finansinių įsipareigojimų įvykdymu;
                  
               
                     (9)
                  
                  
                     siekiant užtikrinti vienodas šio sprendimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (5);
                  
               
                     (10)
                  
                  
                     ne didesnė kaip 1 mlrd. EUR makrofinansinė pagalba pagal šį sprendimą yra Sąjungos finansinis įsipareigojimas, neviršijantis išorės veiksmų garantijos bendros sumos pagal Europos Parlamento ir Tarybos reglamentą (ES) 2021/947 (6);
                  
               
                     (11)
                  
                  
                     pagal Finansinio reglamento 210 straipsnio 3 dalį neapibrėžtieji įsipareigojimai, atsirandantys dėl biudžeto lėšomis dengiamų biudžeto garantijų ar finansinės paramos, laikomi tvariais, jeigu jų prognozuojama daugiametė raida yra suderinama su ribomis, nustatytomis Tarybos reglamente (ES, Euratomas) 2020/2093 (7), ir viršutinėmis metinių mokėjimų asignavimų ribomis, nustatytomis Tarybos sprendimo (ES, Euratomas) 2020/2053 (8) 3 straipsnio 1 dalyje. Tam, kad Sąjunga galėtų finansiškai saugiai suteikti Ukrainai paramą, kaip makrofinansinę pagalbą, ir kartu išsaugoti aukštą Sąjungos kreditingumą, taigi, ir jos gebėjimą teikti veiksmingą finansavimą tiek vidaus, tiek išorės politikos kontekste, būtina tinkamai apsaugoti Sąjungos biudžetą nuo tų neapibrėžtųjų įsipareigojimų atsiradimo ir užtikrinti, kad jie būtų finansiškai tvarūs, kaip tai suprantama Finansinio reglamento 210 straipsnio 3 dalyje;
                  
               
                     (12)
                  
                  
                     laikantis patikimo finansų valdymo principo, prieš pradedant teikti papildomas paskolas pagal išskirtinę makrofinansinę pagalbą Ukrainai, būtina sustiprinti bendro atidėjinių fondo atsparumą priemonėmis, atitinkančiomis riziką, kylančią dėl neapibrėžtųjų įsipareigojimų, susijusių su Sąjungos makrofinansine pagalba Ukrainai pagal šį sprendimą. Be tokio sustiprinimo iš Sąjungos biudžeto nebūtų galima finansiškai saugiai suteikti pagalbos, kurios reikia su karu susijusiems Ukrainos poreikiams tenkinti. Siekiant apsaugoti Sąjungos biudžetą, remiantis dabartiniu vertinimu numatyta, kad Sąjungos visos išskirtinės 8,8 mlrd. EUR neviršijančios makrofinansinės pagalbos paskolos Ukrainai, įskaitant šią 1 mlrd. EUR dalį, turėtų būti padengtos 70 % paskolos vertės;
                  
               
                     (13)
                  
                  
                     tuo remiantis, užuot taikius Reglamento (ES) 2021/947 31 straipsnio 5 dalies trečioje pastraipoje nustatytą bendrąją taisyklę, turėtų būti nustatyta, kad 1 mlrd. EUR paskolos atidėjinių norma yra 70 %. Atitinkama 700 mln. EUR suma turėtų būti finansuojama iš finansinio paketo geografinėms programoms pagal Reglamentą (ES) 2021/947. Ši suma turėtų būti paskirta ir sumokėta į bendro atidėjinių fondo specialų skyrių laikotarpiu iki 2027 m.;
                  
               
                     (14)
                  
                  
                     atsižvelgiant į didesnę Sąjungos makrofinansinės pagalbos dalies atidėjinių normą, su makrofinansine pagalba pagal šį sprendimą susijusį finansinį įsipareigojimą tikslinga tvarkyti atskirai nuo kitų finansinių įsipareigojimų pagal išorės veiksmų garantiją. Be to, siūloma bendrame atidėjinių fonde makrofinansinei pagalbai pagal šį sprendimą skirtus atidėjinius naudoti tik finansiniams įsipareigojimams pagal šį sprendimą vykdyti, užuot laikiusis Reglamento (ES) 2021/947 31 straipsnio 6 dalyje nustatytos bendrosios taisyklės. Tai turėtų būti įgyvendinta atidėjiniams, skirtiems makrofinansinei pagalbai pagal šį sprendimą, netaikant faktinės atidėjinių normos, kuri taikoma pagal Finansinio reglamento 213 straipsnį;
                  
               
                     (15)
                  
                  
                     kadangi šio sprendimo tikslo, t. y. suteikti Sąjungos makrofinansinę pagalbą Ukrainai, ypač siekiant palaikyti jos ekonominį atsparumą ir stabilumą, valstybės narės negali deramai pasiekti, o dėl jo masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties (toliau – ES sutartis) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti;
                  
               
                     (16)
                  
                  
                     atsižvelgiant į skubą, atsiradusią dėl ypatingų aplinkybių, kurias sukėlė neišprovokuotas ir nepateisinamas Rusijos agresijos karas, tikslinga taikyti išimtį prie ES sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje numatytam aštuonių savaičių laikotarpiui;
                  
               
                     (17)
                  
                  
                     atsižvelgiant į sudėtingą Ukrainos padėtį, susidariusią dėl Rusijos agresijos karo, ir siekiant remti jos pastangas siekti ilgalaikio stabilumo, tikslinga nukrypti nuo Finansinio reglamento 220 straipsnio 5 dalies e punkto ir Sąjungai leisti turėti galimybę padengti su paskola pagal šį sprendimą susijusias palūkanų normų išlaidas ir netaikyti reikalavimo padengti administracines išlaidas, kurias kitu atveju turėtų padengti Ukraina. Palūkanų subsidija išimties tvarka turėtų būti suteikta kaip priemonė, laikoma tinkama siekiant užtikrinti paramos veiksmingumą, kaip tai suprantama Finansinio reglamento 220 straipsnio 1 dalyje, ir turėtų būti padengta iš Sąjungos biudžeto. 2021–2027 m. daugiametės finansinės programos laikotarpiu palūkanų subsidija turėtų būti dengiama Reglamento (ES) 2021/947 6 straipsnio 2 dalies a punkto pirmoje įtraukoje nurodyto finansinio paketo lėšomis. Ukraina turėtų galėti kreiptis dėl palūkanų subsidijos ir atleidimo nuo administracinių išlaidų iki kiekvienų metų kovo mėn. pabaigos. Kad būtų galima lanksčiau grąžinti pagrindinę sumą, taip pat turėtų būti numatyta galimybė, nukrypstant nuo Finansinio reglamento 220 straipsnio 2 dalies, refinansuoti atitinkamas pasiskolintas lėšas, dėl kurių sutartys sudarytos Sąjungos vardu;
                  
               
                     (18)
                  
                  
                     atsižvelgiant į padėtį Ukrainoje, šis sprendimas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Siekdama prisidėti prie Ukrainos makrofinansinio stabilumo, Sąjunga suteikia Ukrainai ne didesnę kaip 1 mlrd. EUR dydžio makrofinansinę pagalbą (toliau – Sąjungos makrofinansinė pagalba). Sąjungos makrofinansinė pagalba Ukrainai suteikiama paskolos forma.
            
            
               2.   Siekiant finansuoti Sąjungos makrofinansinę pagalbą, Komisijai suteikiami įgaliojimai Sąjungos vardu skolintis reikiamų lėšų kapitalo rinkose arba iš finansų įstaigų ir jas perskolinti Ukrainai. Ilgiausias vidutinis paskolos grąžinimo terminas – 25 metai.
            
            
               3.   Reglamento (ES) 2021/947 6 straipsnio 2 dalies a punkto pirmoje įtraukoje nurodytas finansinis paketas naudojamas su makrofinansine pagalba susijusių palūkanų mokėjimų išlaidoms padengti 2021–2027 m. daugiametės finansinės programos laikotarpiu kaip palūkanų subsidija, nurodyta šio sprendimo 5 straipsnio 2 dalyje.
            
            
               4.   Sąjungos makrofinansinės pagalbos teikimą Komisija valdo laikydamasi Komisijos ir Ukrainos sutarčių ar susitarimų, pasiektų 3 straipsnio 1 dalyje nurodytame susitarimo memorandume.
            
            
               5.   Komisija reguliariai informuoja Europos Parlamentą ir Tarybą apie pokyčius, susijusius su Sąjungos makrofinansine pagalba, įskaitant jos išmokas, ir tinkamu metu pateikia toms institucijoms atitinkamus dokumentus.
            
            
               6.   Sąjungos makrofinansinė pagalba teikiama 12 mėnesių laikotarpiui, kuris prasideda nuo pirmos dienos po 3 straipsnio 1 dalyje nurodyto susitarimo memorandumo įsigaliojimo.
            
            
               7.   Jeigu Sąjungos makrofinansinės pagalbos mokėjimo laikotarpiu Ukrainos finansavimo poreikiai gerokai sumažėja, palyginti su pirminiais skaičiavimais, Komisija sumažina pagalbos sumą, laikinai sustabdo ar nutraukia jos teikimą.
            
         
         
            2 straipsnis
            
               1.   Sąjungos makrofinansinės pagalbos teikimo išankstinė sąlyga yra ta, kad Ukraina turi paisyti veiksmingų demokratinių mechanizmų, įskaitant daugiapartinę parlamentinę sistemą, laikytis teisinės valstybės principo ir gerbti žmogaus teises.
            
            
               2.   Komisija ir Europos išorės veiksmų tarnyba stebi, kaip laikomasi 1 dalyje nustatytos išankstinės sąlygos visu Sąjungos makrofinansinės pagalbos teikimo laikotarpiu, ypač prieš išmokant lėšas, taip pat atsižvelgdamos į aplinkybes Ukrainoje ir karo padėties taikymo pasekmes ten.
            
            
               3.   Šio straipsnio 1 ir 2 dalys taikomos laikantis Tarybos sprendimo 2010/427/ES (9).
            
         
         
            3 straipsnis
            
               1.   Komisija susitaria su Ukraina dėl aiškiai apibrėžtų atskaitomybės reikalavimų, su kuriais turi būti susieta Sąjungos makrofinansinė pagalba. Atskaitomybės reikalavimai nustatomi susitarimo memorandume ir priimami laikantis 8 straipsnio 2 dalyje nurodytos nagrinėjimo procedūros.
            
            
               2.   Atskaitomybės reikalavimais visų pirma užtikrinama, kad Sąjungos makrofinansinė pagalba naudojama veiksmingu, skaidriu ir atskaitingu būdu. Komisija reguliariai stebi, kaip tie atskaitomybės reikalavimai įgyvendinami.
            
            
               3.   Išsamios finansinės Sąjungos makrofinansinės pagalbos sąlygos nustatomos susitarime dėl paskolos, kurį turi sudaryti Komisija ir Ukraina.
            
            
               4.   Komisija reguliariai tikrina, kaip įgyvendinama Sąjungos makrofinansinė pagalba, visų pirma kaip vykdomi susitarimo memorandume nustatyti atskaitomybės reikalavimai. Komisija informuoja Europos Parlamentą ir Tarybą apie to patikrinimo rezultatus.
            
         
         
            4 straipsnis
            
               1.   Jei laikomasi 2 dalyje nurodytų reikalavimų, Komisija Sąjungos makrofinansinę pagalbą suteikia viena dalimi paskolos forma. Komisija priima sprendimą dėl dalies išmokėjimo tvarkaraščio. Dalis gali būti išmokėta viena ar keliomis dalinėmis išmokomis.
            
            
               2.   Sprendimą dėl dalies išmokėjimo Komisija priima įvertinusi šiuos reikalavimus:
               
                           a)
                        
                        
                           ar laikomasi 2 straipsnio 1 dalyje nustatytos išankstinės sąlygos;
                        
                     
                           b)
                        
                        
                           ar įsigaliojo susitarimo memorandumas, kuriame numatyta nustatyti atskaitomybės sistemą, taikomą per visą paskolos laikotarpį.
                        
                     
            
               3.   Jei 2 dalyje nustatyti reikalavimai nevykdomi, Komisija laikinai sustabdo ar nutraukia Sąjungos makrofinansinės pagalbos išmokėjimą arba imasi tinkamų priemonių pagal susitarimą dėl paskolos. Tokiais atvejais Komisija informuoja Europos Parlamentą ir Tarybą apie laikino sustabdymo ar nutraukimo priežastis.
            
            
               4.   Sąjungos makrofinansinė pagalba iš esmės išmokama Ukrainos nacionaliniam bankui. Jei laikomasi nuostatų, dėl kurių turi būti susitarta susitarimo memorandume, įskaitant likusių biudžeto finansavimo poreikių patvirtinimą, Sąjungos lėšos gali būti išmokamos Ukrainos finansų ministerijai, kuri yra galutinis pagalbos gavėjas.
            
         
         
            5 straipsnis
            
               1.   Skolinimosi ir skolinimo operacijos vykdomos pagal Finansinio reglamento 220 straipsnį.
            
            
               2.   Nukrypstant nuo Finansinio reglamento 220 straipsnio 5 dalies e punkto, Sąjunga gali padengti paskolos pagal šį sprendimą palūkanas, suteikdama palūkanų subsidiją, ir administracines išlaidas, susijusias su skolinimusi ir skolinimu, išskyrus išankstinio paskolos grąžinimo išlaidas.
            
            
               3.   Iki kiekvienų metų kovo mėn. pabaigos Ukraina gali prašyti, kad Sąjunga skirtų palūkanų subsidiją ir padengtų administracines išlaidas.
            
            
               4.   Prireikus, nukrypdama nuo Finansinio reglamento 220 straipsnio 2 dalies, Komisija gali refinansuoti atitinkamas pasiskolintas lėšas, dėl kurių sutartys sudarytos Sąjungos vardu.
            
            
               5.   Komisija Europos Parlamentą ir Tarybą informuoja apie 2 ir 3 dalyse nurodytų operacijų pokyčius.
            
         
         
            6 straipsnis
            Teikdama Sąjungos makrofinansinę pagalbą Komisija atlieka veiklos vertinimą ir iš naujo įvertina, ar su pagalba susiję Ukrainos finansiniai susitarimai, administracinės procedūros ir vidaus bei išorės kontrolės mechanizmai yra patikimi.
         
         
            7 straipsnis
            
               1.   Užuot taikius Reglamento (ES) 2021/947 31 straipsnio 5 dalies trečioje pastraipoje nustatytą bendrąją taisyklę, Sąjungos makrofinansinei pagalbai, teikiamai paskolos forma pagal šį sprendimą, taikoma 70 % atidėjinių norma.
            
            
               2.   Užuot taikius Reglamento (ES) 2021/947 31 straipsnio 6 dalyje nustatytą bendrąją taisyklę, finansiniai įsipareigojimai, susiję su Sąjungos makrofinansine pagalba, teikiama paskolos forma pagal šį sprendimą, padengiami atskirai nuo kitų finansinių įsipareigojimų pagal išorės veiksmų garantiją, o Sąjungos makrofinansinei pagalbai, teikiamai paskolos forma pagal šį sprendimą, skirti atidėjiniai bendrame atidėjinių fonde naudojami tik su ja susijusiems finansiniams įsipareigojimams vykdyti.
            
            
               3.   Nukrypstant nuo Finansinio reglamento 213 straipsnio, Sąjungos makrofinansinei pagalbai, teikiamai paskolos forma pagal šį sprendimą, skirtiems atidėjiniams bendrame atidėjinių fonde faktinė atidėjinių norma netaikoma.
            
         
         
            8 straipsnis
            
               1.   Komisijai padeda komitetas. Tas komitetas – tai komitetas, kaip tai suprantama Reglamente (ES) Nr. 182/2011.
            
            
               2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
            
         
         
            9 straipsnis
            
               1.   Ne vėliau kaip kiekvienų metų birželio 30 d. Komisija savo metinėje ataskaitoje pateikia Europos Parlamentui ir Tarybai šio sprendimo įgyvendinimo praėjusiais metais ataskaitą, įskaitant to įgyvendinimo vertinimą. Toje ataskaitoje:
               
                           a)
                        
                        
                           išnagrinėjama pažanga, padaryta įgyvendinant Sąjungos makrofinansinę pagalbą;
                        
                     
                           b)
                        
                        
                           įvertinama Ukrainos ekonominė padėtis ir perspektyvos, taip pat 3 straipsnio 1 dalyje nurodytų reikalavimų įgyvendinimas;
                        
                     
                           c)
                        
                        
                           nurodomas susitarimo memorandume nustatytų reikalavimų ir sąlygų, Ukrainos esamos makrofinansinės padėties ir Komisijos sprendimo išmokėti Sąjungos makrofinansinės pagalbos dalį ryšys.
                        
                     
            
               2.   Ne vėliau kaip per dvejus metus nuo pagalbos teikimo laikotarpio pabaigos Komisija Europos Parlamentui ir Tarybai pateikia ex post vertinimo ataskaitą, kurioje įvertinami suteiktos Sąjungos makrofinansinės pagalbos rezultatai bei veiksmingumas ir jos indėlio į pagalbos tikslus mastas.
            
         
         
            10 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. liepos 12 d.
            
               
                  Europos Parlamento vardu
               
               
                  Pirmininkė
               
               R. METSOLA
            
            
               
                  Tarybos vardu
               
               
                  Pirmininkas
               
               Z. STANJURA
            
         
         
            (1)  2022 m. liepos 7 d. Europos Parlamento pozicija (dar nepaskelbta Oficialiajame leidinyje) ir 2022 m. liepos 12 d. Tarybos sprendimas.
         
            (2)  Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarimas (OL L 161, 2014 5 29, p. 3).
         
            (3)  2022 m. vasario 24 d. Europos Parlamento ir Tarybos sprendimas (ES) 2022/313 dėl makrofinansinės pagalbos teikimo Ukrainai (OL L 55, 2022 2 28, p. 4).
         
            (4)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (5)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
         
            (6)  2021 m. birželio 9 d. Europos Parlamento ir Tarybos reglamentas (ES) 2021/947, kuriuo nustatoma Kaimynystės, vystomojo ir tarptautinio bendradarbiavimo priemonė „Globali Europa“, iš dalies keičiamas ir panaikinamas Europos Parlamento ir Tarybos sprendimas Nr. 466/2014/ES ir panaikinamas Europos Parlamento ir Tarybos reglamentas (ES) 2017/1601 ir Tarybos reglamentas (EB, Euratomas) Nr. 480/2009 (OL L 209, 2021 6 14, p. 1).
         
            (7)  2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11).
         
            (8)  2020 m. gruodžio 14 d. Tarybos sprendimas (ES, Euratomas) 2020/2053 dėl Europos Sąjungos nuosavų išteklių sistemos, kuriuo panaikinamas Sprendimas 2014/335/ES, Euratomas (OL L 424, 2020 12 15, p. 1).
         
            (9)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).